BESLUTNING [1] om handel baseret på loyalitet og solidaritet

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

- der henviser til sine tidligere beslutninger om dette emne samt de beslutninger, som Europa-Parlamentet har vedtaget, navnlig beslutningen af 19. januar 1994 (betænkning af Langer),

A. der henviser til, at illoyale handelsforbindelser er en afgørende faktor i den strukturelle ubalance mellem Nord og Syd,

B. der henviser til, at produktionen og markedsføringen af nationale ressourcer i en lang række udviklingslande, herunder også AVS-lande, direkte eller indirekte kontrolleres af store amerikanske eller europæiske multinationale selskaber, som kun er interesserede i profit, og afgjort ikke i at søge at bekæmpe situationer med arbejdsløshed og fattigdom, social og miljømæssig skade eller forgældethed,

C. der henviser til, at et voksende antal af Fællesskabets borgere ikke længere er villige til at tolerere denne urimelighed og endog er rede til at yde personlige ofre i forsøg på at bedre situationen,

D. der henviser til, at der i mange EU-medlemsstater allerede er taget forskellige initiativer for at fremme loyal og ansvarlig handel, eller sagt med andre ord, produktion og markedsføring af produkter under socialt og miljømæssigt mere bæredygtige forhold,

E. der er overbevist om, at den loyale og ansvarlige handelssektor bør støttes på fællesskabsplan gennem praktiske foranstaltninger, der sigter mod opnåelse af større transparens og forbedring af forbindelserne mellem producenter og forbrugere,

1. udtrykker sin fulde støtte til de vigtige foranstaltninger, der allerede træffes i mange fællesskabslande for at fremme loyal og ansvarlig handel;

2. opfordrer Kommissionen og medlemsstaterne til at vedtage konkrete foranstaltninger til fremme af loyal og ansvarlig handel, navnlig gennem faglig uddannelse og videreuddanelse, forbedring af distributionsnet, hensigtsmæssige oplysningskampagner og præferenceskattelovgivning;

3. opfordrer i den forbindelse Fællesskabet og medlemsstaterne til at støtte arbejdet i de alternative brancheforeninger (Alternative Trade Associations) ved at formidle forbrugeroplysninger, uddanne lokale producenter og specialister i salgsmetoder i de pågældende lande, informere handelspartnere, etc.;

4. opfordrer de største europæiske distributionsnet til at medvirke til at fremme loyal og ansvarlig handel ved at reservere tilstrækkelig plads til disse produkter og skabe mulighed for, at de nemt kan identificeres af forbrugerne;

5. kræver, at anvendelsen af et kvalitetsmærke for fair-trade produkter skal anerkendes og fremmes, så sådanne produkter kan gives præferencebehandling i forbindelse med toldklarering, importkvoter, etc.;

6. opfordrer Fællesskabet til at tage særlige skridt på internationalt plan for at fremme småproducenters interesser og behov i udviklingslande ved at afskaffe illoyale handelsskranker og indføre hensigtsmæssige former for uddannelse, lånefaciliteter og andre støtteforanstaltninger;

7. pålægger sine formænd at sende denne beslutning til AVS-EU-Rådet og Kommissionen.